Source: https://ispis.sk/judikatura/KSKE/3Co20/2012
Timestamp: 2020-04-01 14:45:17+00:00
Document Index: 10003431

Matched Legal Cases: ['§ 10', '§ 146', '§ 204', '§ 212', '§ 214', '§ 138', '§ 11', '§ 219', 'súd ', 'súd ', 'Súd ', 'súd ', 'Súd ', 'súd ', 'Súd ', 'súd ', '§ 10', '§ 146', 'súd ', 'súd ', '§ 10', '§ 204', '§ 212', '§ 214', 'súd ', 'súd ', '§ 138', 'súd ', '§ 138', '§ 138', 'súd ', '§ 11', 'súd ', '§ 219', 'súd ']

KSKE 3 Co 20/2012 - iSpis
iSpis Judikatúra – KSKE 3 Co 20/2012
KS v Košiciach, dátum 28.09.2012, sp.zn. KSKE 3 Co 20/2012
§ 10 ods. 1 OSP § 146 ods. 1 písm. c) OSP § 204 ods. 1 OSP § 212 ods. 1 OSP § 214 ods. 2 OSP § 138 OSP § 11 ods. 3 OSP § 219 ods. 1 OSP
OSMI 12C105/2010
Súd: Krajský súd Košice Spisová značka: 3Co/20/2012 Identifikačné číslo súdneho spisu: 7710209734 Dátum vydania rozhodnutia: 28. 09. 2012 Meno a priezvisko sudcu, VSÚ: JUDr. Eva Feťková ECLI: ECLI:SK:KSKE:2012:7710209734.1
Uznesenie Krajský súd v Košiciach v právnej veci žalobkyne N.. W. Ž., T.. XX.XX.XXXX, H. I., B. Č.. X, proti žalovanému PEREX, a.s., so sídlom Bratislava, Trnavská cesta 39/A, IČO: 00 685 313, zastúpenému Advokátskou kanceláriou LEGAL PROFESSIONALS, s.r.o., so sídlom Bratislava, Tehelná 25, IČO: 36 857 998, v konaní o ochranu osobnosti náhradou nemajetkovej ujmy, o odvolaní žalobkyne proti uzneseniu Okresného súdu Michalovce, č.k. 12C/105/2010-122 zo dňa 30.11.2011 takto
Súd prvého stupňa napadnutým uznesením konanie zastavil. O trovách konania rozhodol tak, že žiaden z účastníkov nemá právo na ich náhradu.
Rozhodnutie odôvodnil tým, že žalobkyňa sa žalobou podanou na Okresný súd Michalovce domáhala ochrany osobnosti náhradou nemajetkovej ujmy vo výške 70.000,- eur. Súd prvého stupňa ju vyzval na zaplatenie súdneho poplatku za návrh v sume 2.166,- eur v lehote 10 dní od doručenia výzvy s poučením, že ak poplatok nebude v určenej lehote zaplatený, súd konanie zastaví. Žalobkyni bola výzva doručená 11.08.2011. Podaním zo dňa 22.08.2011 žalobkyňa požiadala o povolenie zaplatiť súdny poplatok v splátkach. Súd uznesením zo dňa 06.10.2011 č.k. 12C/105/2010-117 nepovolil žalobkyni zaplatiť súdny poplatok za návrh v splátkach. Pretože do rozhodnutia súdu prvého stupňa súdny poplatok žalobkyňou zaplatený nebol, súd prvého stupňa v súlade s ust. § 10 ods. 1 zákona o súdnych poplatkoch konanie pre nezaplatenie súdneho poplatku za podaný návrh zastavil. O náhrade trov konania rozhodol v zmysle § 146 ods. 1 písm. c) O.s.p..
Proti tomuto uzneseniu podala včas odvolanie žalobkyňa. V odvolaní namietala, že má ako súdna exekútorka pozastavenú činnosť a stará sa o zdravotne ťažko postihnuté dieťa. Preto žiada o povolenie zaplatiť súdny poplatok v predmetnom konaní.
Krajský súd ako súd odvolací (§ 10 ods. 1) po zistení, že odvolanie podala žalobkyňa v zákonnej lehote (§ 204 ods. 1 O.s.p.) , preskúmal uznesenie ako aj konanie mu predchádzajúce podľa § 212 ods. 1, 3 O.s.p. bez nariadenia odvolacieho pojednávania (§ 214 ods. 2 O.s.p.) a dospel k záveru, že odvolanie žalobkyne proti uzneseniu o zastavení konania pre nezaplatenie súdneho poplatku nie je dôvodné.
Uznesením Okresného súdu Michalovce č.k. 12C/105/2010-117 zo dňa 06.10.2011, ktoré nadobudlo právoplatnosť dňa 18.11.2011 súd prvého stupňa nepovolil žalobkyni zaplatiť súdny poplatok za návrh v splátkach. V dôvodoch uznesenia súd prvého stupňa okrem iného uvádza, že zákon č. 71/1992 Zb. v platnom znení neupravuje možnosť zaplatenia súdneho poplatku z návrhu formou splátok. Občiansky súdny poriadok v ust. § 138 upravuje možnosť úplného alebo čiastočného oslobodenia od platenia
súdnych poplatkov, avšak len na základe návrhu, resp. žiadosti účastníka konania poplatkového úkonu. Za takúto žiadosť nemôže súd považovať žiadosť žalobkyne o povolenie zaplatenia súdneho poplatku v splátkach, pretože žiadosť podľa ust. § 138 O.s.p. je z hľadiska ďalšieho procesného postupu a skúmania podmienok odlišná. Keďže žalobkyňa žiadosť v zmysle § 138 O.s.p. nepodala, súd nemohol o nej konať. Žalobkyňa bola o tejto možnosti poučená vo výzve zo dňa 09.08.2011, ktorú prevzala dňa 11.08.2011.
Pretože žalobkyňa nezaplatila súdny poplatok ani do konca lehoty na podanie odvolania proti uzneseniu o zastavení konania (§ 11 ods. 3 O.s.p.) a nepodala ani návrh na priznanie oslobodenia od platenia súdnych poplatkov, odvolací súd v súlade s ust. § 219 ods. 1 O.s.p. uznesenie súdu prvého stupňa, ktorým konanie pre nezaplatenie súdneho poplatku zastavil, ako vecne správny potvrdil. Ako vecne správny potvrdil odvolací súd aj výrok o trovách konania.